text: Efter knivstikkeri: Familiefar nægter sig skyldig i drabsforsøg
  09 december 2014 kl. 09.54
  Den familiefar, der søndag morgen stak sin kone og søn med en kniv på Cedervej i Kolding, har erkendt søndagens knivstikkeri. Han nægter sig dog skyldig i drabsforsøg.
  - Han erkender de faktiske forhold, men nægter sig skyldig i drabsforsøg, fortæller leder af lokalpolitiet i Kolding, Verner Pedersen til TV SYD.
  Manden blev fremstillet i grundlovsforhør mandag, og erkendte altså overfor retten, at han har stukket sin 46-årige kone og 19-årige søn med en kniv.
  Manden er blevet varetægtsfængslet frem til den 5.januar oven på det voldsomme knivstikkeri, hvor hans 46-årige kone blev kørt på hospitalet med flere knivstik i maven. Hun er fortsat indlagt, men kunne søndag erklæres uden for livsfare. Familiens 19-årige søn slap med et par sting i hånden.
  